大禮慶成
作者：宋庠
朝代：宋

paragraphs: 帝揆三微曆，郊嚴七里壇。
對修清廟饗，來接上神歡。
閶闔開金狄，鉤陳扈玉鑾。
軒游葩蓋密，漢兆紫營寬。
電策千騶躍，雲柯萬戟攢。
清塵風命伯，占表日名官。
瑞羽叢齋邸，仙瓊飲露盤。
啟毛牲辨栗，啐爵醑浮蘭。
合樂迎天籟，高煙破夕寒。
六飛回左御，雙闕敞南端。
雍鷺翔賓紱，星鷄集赦竿。
即時恩作解，先此化勝殘。
善頌康衢溢，鴻名寶牒刊。
貢圖包禹計，王業詠豳難。
戶有更錢復，朝無賞印刓。
史臣叨從祀，宣美愧濡翰。